**ЗАПОВЕД**

На основание чл. 9, ал. 5 от Закона за управление на средствата от Европейските фондове при споделено управление (ЗУСЕФСУ) и чл.56, ал.1 от Административнопроцесуалния кодекс (АПК), във връзка с полученa комуникация в ИСУН №BG16FFPR002-2.003-0002-R001/28.04.2025 г. от кмета на Община Калояново и одобрен от ръководителя на Управляващия орган на Програма „Околна среда“ 2021 – 2027 г., Доклад с изх. № 95-00-2016/07.05.2025 г. от приключила оценка

**ПРЕКРАТЯВАМ:**

Производството по предоставяне на БФП по процедура № BG16FFPR002-2.003 „Мерки за изграждане, разширяване и/или надграждане на общински/регионални системи за разделно събиране и рециклиране на биоразградими отпадъци“ за директно предоставяне на безвъзмездна финансова помощ по отношение на конкретен бенефициент – ОБЩИНА КАЛОЯНОВО (Булстат: 000471340) с проектно предложение „Изграждане на общинската система за разделно събиране и рециклиране на биоразградимите битови отпадъци, генерирани на територията на Община Калояново“, регистрирано с №BG16FFPR002-2.003-0002 в „Информационната система за управление и наблюдение на средствата от Европейските фондове при споделено управление“ (ИСУН).

**МОТИВИ:**

На 17.04.2025 г., на основание чл. 44, ал. 4 от ЗУСЕФСУ и чл. 25, ал. 8 от Постановление
№ 23 на Министерския съвет от 2023 г. за определяне на детайлни правила за предоставяне на безвъзмездна финансова помощ по програмите, финансирани от ЕФСУ за програмен период 2021 – 2027 г., до кандидата чрез модул „Комуникация с кандидата” в ИСУН (рег. № BG16FFPR002-2.003-0002-M002/17.04.2025 г.) е изпратено Уведомление № 2 за установени нередовности, непълноти и/или несъответствия в проектното предложение по отношение на критерии №№ 1, 5, 6 и 7 от група I „Оценка на административно съответствие и допустимост“ и критерии №№ 2, 3, 4, 5, 6, 7 и 8 от група II „Оценка на качество“ на раздел 22 от Условията за кандидатстване (УК) по процедурата. От кандидата е изискано да представи ревизирана версия на проектното предложение с отстранени нередовности, непълноти и/или несъответствия, съответстваща на изискванията посочени в Условията за кандидатстване по процедурата и критериите за оценка, одобрени от Комитета за наблюдение на ПОС 2021-2027 г. Съгласно изискването на чл. 44, ал. 4 от ЗУСЕФСУ в Уведомление № 2 е посочено, че неотстраняването на нередовностите, непълнотите и/или несъответствията в срок до 28.04.2025 г. може да доведе до прекратяване на производството по отношение на кандидата на основание чл. 46, ал. 2 от ЗУСЕФСУ.

На 28.04.2025 г. в модул „Комуникация с кандидати“ е получена комуникация
№ BG16FFPR002-2.003-0002-R001, с която по същество Община Калояново оттегля проектното си предложение от оценителния процес. Мотивитe, които кандидатът сочи за това са, че естеството на констатираните нередности по проектното предложение в изпратеното Уведомление № 2 за установени нередовности, непълноти и/или несъответствия са такива, че посочения краен срок за приключване на оценката на проекта е недостатъчен за отстраняване на същите.

С оглед изложената по-горе фактическа обстановка и предвид обективираното в комуникация № BG16FFPR002-2.003-0002-R001/28.04.2025 г. волеизявление на Община Калояново, изразяващо се в оттегляне на проектното предложение от процеса на оценка, административният орган е десезиран от разглеждане по същество, с оглед на което отпада и императивното му задължение да продължи действия по компетентност по оценка на последното. В тази връзка приложение намират общите административнопроцесуални правила, обективирани в нормата на чл. 56, ал. 1 от АПК, съгласно която административният орган прекратява производството по искане на страната, по чиято инициатива то е започнало.

**Настоящата заповед подлежи на оспорване пред Административен съд - Пловдив в 14 (четиринадесет) дневен срок от съобщаването й по реда на Административнопроцесуалния кодекс.**

**МАНОЛ ГЕНОВ**

*МИНИСТЪР*

*НА ОКОЛНАТА СРЕДА И ВОДИТЕ*